Document ID: 32004D0609

ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Αυγούστου 2004
για την τροποποίηση του παραρτήματος Ι της απόφασης 2003/804/ΕΚ που επιτρέπει σε ορισμένες τρίτες χώρες να εξάγουν ζώντα μαλάκια με σκοπό την περαιτέρω ανάπτυξη, αύξηση ή μετεγκατάστασή τους στα κοινοτικά ύδατα
[κοινοποιηθείσα υπό τον αριθμό Ε(2004) 3128]
(Κείμενο που παρουσιάζει ενδιαφέρον για τον ΕΟΧ)
(2004/609/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας (1), και ιδίως το άρθρο 19 παράγραφος 1,
Εκτιμώντας τα ακόλουθα:
(1)
Με την απόφαση 2003/804/ΕΚ της Επιτροπής (2) θεσπίστηκε κατάλογος τρίτων χωρών από τις οποίες τα κράτη μέλη επιτρέπεται να εισάγουν ζώντα μαλάκια, τα αυγά και τους γαμέτες τους, με σκοπό την περαιτέρω ανάπτυξη, αύξηση, μετεγκατάσταση ή κατανάλωσή τους από τον άνθρωπο εντός της Κοινότητας, και καταρτίστηκαν υποδείγματα πιστοποιητικών που πρέπει να συνοδεύουν τα φορτία αυτού του είδους.
(2)
Από την έναρξη ισχύος της οδηγίας 91/67/ΕΟΚ, δεν έχουν μεταβληθεί οι όροι υγειονομικού ελέγχου για την εισαγωγή ζώων υδατοκαλλιέργειας από τρίτες χώρες στην Κοινότητα. Σύμφωνα με το άρθρο 20 παράγραφος 3 της οδηγίας 91/67/ΕΟΚ, μέχρις ότου καθοριστούν εναρμονισμένες απαιτήσεις πιστοποίησης, τα κράτη μέλη ανέλαβαν την ευθύνη να μεριμνούν ώστε να εφαρμόζονται στις εισαγωγές ζώων και προϊόντων υδατοκαλλιέργειας που προέρχονται από τρίτες χώρες όροι τουλάχιστον ισοδύναμοι με αυτούς που εφαρμόζονται για τη διάθεση κοινοτικών προϊόντων στην αγορά.
(3)
Έχει επισημανθεί στην Επιτροπή το γεγονός ότι ορισμένες κοινοτικές επιχειρήσεις εξαρτώνται από την πρόσβαση σε πρώιμα στάδια ζωής ορισμένων ειδών ζώντων μαλακίων για περαιτέρω ανάπτυξη, αύξηση ή μετεγκατάσταση στα κοινοτικά ύδατα και ότι εξακολουθεί να γίνεται εισαγωγή αυτών των ειδών. Η προμήθεια των σχετικών ειδών από τα κράτη μέλη της Ευρωπαϊκής Ένωσης και τα κράτη της Ευρωπαϊκής Ζώνης Ελεύθερων Συναλλαγών είναι περιορισμένη. Κατά συνέπεια, πρέπει να επιτραπεί σε ορισμένες τρίτες χώρες να προβαίνουν σε εμπορικές συναλλαγές αυτού του είδους για μια προσωρινή περίοδο, ενόσω εκκρεμεί η ολοκλήρωση των επιτόπιων επιθεωρήσεων που προβλέπουν οι κοινοτικοί κανόνες. Το παράρτημα I της απόφασης 2003/804/ΕΚ πρέπει να τροποποιηθεί ανάλογα.
(4)
Αυτή η προσωρινή καταλογογράφηση πρέπει να περιορίζεται στις χώρες οι κτηνιατρικές υπηρεσίες των οποίων έχουν αξιολογηθεί και έχει διαπιστωθεί ότι παρέχουν τις αναγκαίες εγγυήσεις, όταν υπογράφουν πιστοποιητικά εξαγωγής ζώντων ζώων, και ότι, επομένως, μπορούν να συμπεριληφθούν στον κατάλογο χωρίς να τίθεται σε κίνδυνο η κατάσταση της υγείας των ζώων στην Κοινότητα.
(5)
Πρέπει επίσης να απλουστευθεί η παρουσίαση του πίνακα του παραρτήματος I, ούτως ώστε να αποφευχθεί η επανάληψη απαιτήσεων που περιλαμβάνονται στα υποδείγματα πιστοποιητικών.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το κείμενο του παραρτήματος Ι της απόφασης 2003/804/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 18 Αυγούστου 2004.

Labels: 17
5
0
3
6